## Rješenje kojim se trgovačkom društvu FIMA Grupa dioničko društvo za upravljanje drugim društvima, sa sjedištem u Varaždinu, odobrava objavljivanje ponude za preuzimanje javnog dioničkog društva Mirna Poslovni sistem za ulov, preradu i promet ribom i ribljim prerađevinama d.d. sa sjedištem u Rovinju

### NN 127/2008 (3.11.2008.), Rješenje kojim se trgovačkom društvu FIMA Grupa dioničko društvo za upravljanje drugim društvima, sa sjedištem u Varaždinu, odobrava objavljivanje ponude za preuzimanje javnog dioničkog društva Mirna Poslovni sistem za ulov, preradu i promet ribom i ribljim prerađevinama d.d. sa sjedištem u Rovinju

3650

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07), Uprava Hrvatske agencije za nadzor financijskih usluga, na temelju Zahtjeva trgovačkog društva FIMA Grupa dioničko društvo za upravljanje drugim društvima, sa sjedištem u Varaždinu, Anina 2, za odobrenje objavljivanja ponude za preuzimanje javnog dioničkog društva Mirna Poslovni sistem za ulov, preradu i promet ribom i ribljim prerađevinama d.d. sa sjedištem u Rovinju, Giordana Paliaga 8, na sjednici održanoj 23. listopada 2008. godine, donijela je

RJEŠENJE

1. Trgovačkom društvu FIMA Grupa dioničko društvo za upravljanje drugim društvima, sa sjedištem u Varaždinu, Anina 2, odobrava se objavljivanje ponude za preuzimanje javnog dioničkog društva Mirna Poslovni sistem za ulov, preradu i promet ribom i ribljim prerađevinama d.d. sa sjedištem u Rovinju, Giordana Paliaga 8.

2. Ovo Rješenje objavit će se u »Narodnim novinama«.

Obrazloženje

I. Trgovačko društvo FIMA Grupa dioničko društvo za upravljanje drugim društvima, sa sjedištem u Varaždinu, Anina 2, (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 22. rujna 2008. godine, na temelju odredbe članka 24. stavak 1. članka Zakona o preuzimanju dioničkih društava (»Narodne novine« broj 109/07, dalje u tekstu: Zakon), Zahtjev za odobrenje objavljivanja ponude za preuzimanje javnog dioničkog društva Mirna Poslovni sistem za ulov, preradu i promet ribom i ribljim prerađevinama d.d. sa sjedištem u Rovinju, Giordana Paliaga 8 (dalje u tekstu: Ciljno društvo), ponudu za preuzimanje i isprave iz članka 22. stavak 3. Zakona, a 14. listopada 2008. godine dopunu predmetnog zahtjeva.

II. Ciljno društvo je javno dioničko društvo, sukladno odredbi članka 114. stavak 1. točka 2. Zakona o tržištu vrijednosnih papira (»Narodne novine« broj 84/02 i 138/06), u svezi s odredbom članka 14. Pravilnika o sadržaju i obliku financijskih i poslovnih izvješća javnih dioničkih društava (»Narodne novine« broj 118/03).

Agencija je izvršila uvid u podatke sudskog registra na Internetu te utvrdila da temeljni kapital Ciljnog društva iznosi 36.804.000,00 kuna.

Uvidom u podatke Središnje depozitarne agencije d.d., Zagreb, utvrđeno je da je Ciljno društvo na zadnji dan u mjesecu svibnju, lipnju i srpnju 2008. godine imalo više od 100 dioničara.

III. Obveza objavljivanja ponude za preuzimanje nastala je za Ponuditelja sukladno odredbi članka 9. stavka 2. Zakona, 19. kolovoza 2008. godine, stjecanjem 86.678 dionica Ciljnog društva s pravom glasa, što predstavlja 23,55% glasova od ukupnog broja glasova koje daju dionice Ciljnog društva s pravom glasa, a koje je dionice Ponuditelj stekao na temelju pisane Izjave o prijenosu dionica od 19. kolovoza 2008. godine. Navedena Izjava predstavlja ispunjenje obveze preuzete Sporazumom o podmirenju tražbine, sklopljenim 18. ožujka 2004. godine između Ponuditelja i društva Dalta d.d. Zagreb, Radnička 22.

Nakon navedenih stjecanja Ponuditelj drži ukupno 282.718 dionica Ciljnog društva s pravom glasa, što predstavlja 76,82% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenog Sporazuma o podmirenju tražbine odnosno Izjave o prijenosu dionica, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 17,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, Ponuditelj je 86.678 dionica Ciljnog društva na temelju Izjave o prijenosu dionica od 19. kolovoza 2008. godine stekao po cijeni od 17,00 kuna za svaku dionicu.

Prema podacima Zagrebačke burze d.d., Zagreb od 27. kolovoza 2008. godine, na Zagrebačkoj burzi u zadnja tri mjeseca prije nastanka obveze objavljivanja ponude za preuzimanje nije bilo transakcija dionicama Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 17,00 kuna po dionici određena u skladu s odredbom članka 16. stavak 2. Zakona.

V. Ponuditelj drži ukupno 282.718 redovnih dionica Ciljnog društva, a temeljni kapital Ciljnog društva podijeljen je na 368.040 redovnih dionica, svaka u nominalnom iznosu od 100,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Ciljnog društva s pravom glasa, u iznosu od najmanje 1.450.474,00 kuna.

Uvidom u potvrdu Središnje depozitarne agencije d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj depozitaru radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju br. 13320/08, na prvi poziv, izdanu od strane društva Societe Generale-Splitske banke d.d., kao garanta, u korist osoba koje će pohraniti svoje dionice u ponudi za preuzimanje, kao i neopozivu bankarsku garanciju br. 13319/08, na prvi poziv, izdanu od strane Societe Generale-Splitske banke d.d., kao garanta, za osiguranje troškova korporativne akcije preuzimanja.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 45/06 i 11/07).

VII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke.

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-10/14

Urbroj: 326-111/08-5

Zagreb, 23. listopada 2008

Član Uprave
Ivo Šulenta, v. r.

Rješenje, NN 127/2008-3650